96/576/EHTY: Komission päätös, tehty 29 päivänä toukokuuta 1996, Portugalin kivihiiliteollisuudelle vuosina 1995 ja 1996 myöntämän tuen hyväksymisestä (Ainoastaan portugalinkielinen teksti on todistusvoimainen) (ETA:n kannalta merkityksellinen teksti)



Virallinen lehti nro L 253 , 05/10/1996 s. 0020 - 0021



KOMISSION PÄÄTÖS, tehty 29 päivänä toukokuuta 1996, Portugalin kivihiiliteollisuudelle vuosina 1995 ja 1996 myöntämän tuen hyväksymisestä (Ainoastaan portugalinkielinen teksti on todistusvoimainen) (ETA:n kannalta merkityksellinen teksti) (96/576/EHTY) EUROOPAN YHTEISÖJEN KOMISSIO, joka ottaa huomioon Euroopan hiili- ja teräsyhteisön perustamissopimuksen, ottaa huomioon jäsenvaltioiden kivihiiliteollisuuden hyväksi toteuttamia toimia koskevasta yhteisön järjestelmästä 28 päivänä joulukuuta 1993 tehdyn komission päätöksen N:o 3632/93/EHTY (1) ja erityisesti sen 2 artiklan 1 kohdan ja 9 artiklan, sekä katsoo seuraavaa: I Portugali on ilmoittanut komissiolle 4 päivänä lokakuuta 1995 päivätyllä kirjeellä päätöksen N:o 3632/93/EHTY 9 artiklan 1 kohdan mukaisesti rahoitustoimenpiteestä, jonka se aikoo toteuttaa kivihiiliteollisuuden hyväksi vuosina 1995 ja 1996; Portugali on lisäksi toimittanut 5 päivänä maaliskuuta 1996 päivätyllä kirjeellä komission pyytämät lisätiedot, päätöksen N:o 3632/93/EHTY mukaisesti komissio päättää seuraavasta rahoitustoimenpiteestä: - Empresa Carbonífera do Douro -yritykselle myönnettävä 345 950 000 escudon suuruinen tuki Portugalin kivihiiliteollisuuden uudelleenjärjestelyn myötä työttömiksi jääneille työntekijöille maksettavien poikkeuksellisten sosiaalikustannusten kattamiseksi; ensimmäinen osuus myönnetään vuodeksi 1995 ja toinen vuodeksi 1996, Portugalin kivihiiliteollisuuden hyväksi suunnittelema rahoitustoimenpide on päätöksen N:o 3632/93/EHTY 1 artiklan 1 kohdan määräysten mukainen; tämän vuoksi komission on saman päätöksen 9 artiklan 4 kohdan määräysten mukaisesti tehtävä päätös siitä, onko toimenpide edellä mainitussa päätöksessä määrättyjen päämäärien ja vaatimusten mukainen sekä yhteensopiva yhteismarkkinoiden moitteettoman toiminnan kanssa; ilmoitettua toimenpidettä tarkastellessaan komissio arvioi edellä tarkoitetun päätöksen 9 artiklan 6 kohdan mukaisesti sen yhdenmukaisuutta Portugalin kivihiiliteollisuuden tuotannon vähentämistä koskevan suunnitelman kanssa, josta se on antanut myönteisen lausunnon päätöksessään 94/994/EHTY (2), II Komissio on arvioinut toiminnan vähentämissuunnitelmaa, jonka tavoitteena on Douron kivihiilikaivosten täydellinen sulkeminen, päätöksen N:o 3632/93/EHTY 2 artiklan 1 kohdassa vahvistettujen yleisten päämäärien ja saman asetuksen 4 artiklassa vahvistettujen erityisten vaatimusten ja päämäärien perusteella; on muistettava, että Portugalin kivihiilentuotanto oli keskittynyt lähes yksinomaan Douron alueen kivihiilikaivoksiin (Empresa Carbonífera do Douro - ECD), jotka vastasivat Pejãon ja São Pedro da Covan kivihiiliesiintymien hyödyntämisestä; yritys on 1980-luvun lopusta alkaen kärsinyt tappioita, jotka on katettu valtion tuella; nämä tappiot johtuvat pääasiallisesti vaikeista geologisista olosuhteista, kivihiilivarojen asteittaisesta ehtymisestä, tuotannon menekkiin liittyvistä vaikeuksista ja kivihiilen heikosta laadusta; yhdessä nämä tekijät estivät hyödyntämisen taloudellisen kannattavuuden; lisäksi ECD:n lähes yksinomaisen asiakkaan, kansallisen sähköyhtiön Electricidade de Portugalin päätös muuttaa viimeistään vuoden 1995 alusta Tapana do Outeiron lämpövoimala toimimaan luonnonkaasulla johti siihen, että louhitulle kivihiilelle ei enää ollut olemassa menekkimahdollisuuksia, Empresa Carbonífera do Douron toiminnan vähentämissuunnitelman tavoitteena oli vähentää asteittain louhinta-alueen ainoan kaivoksen, "Germunden" tuotantoa ja työntekijämäärää vuodesta 1990 vuoteen 1994, joka oli ohjelman mukainen lopullinen sulkemisvuosi; samanaikaisesti aiottiin toteuttaa liitännäissuunnitelma, jonka tarkoituksena oli erityisesti uusien toimintojen luominen Castelo de Paivan hallintoalueen työllisyystilanteen parantamiseksi ja kaivoksen sulkemisesta johtuneiden työpaikkojen menetysten korvaamiseksi, III Portugalin viranomaiset ovat tällä välin vahvistaneet Germunden kaivoksen tosiasiallisen sulkemisen 31 päivänä joulukuuta 1994 ja, että kyseisen päivän jälkeen Portugalissa ei enää ole ollut tuettua kivihiilentuotantoa; siten vuosien 1995 ja 1996 osalta ilmoitettu tukitoimenpide koskee yksinomaan tukea, jolla on tarkoitus kattaa päätöksen N:o 3632/93/EHTY 5 artiklan mukaiset poikkeukselliset kustannukset, poikkeuksellisten sosiaalikustannusten kattamiseen tarkoitettu 345 950 000 escudon suuruinen tuki käytetään kattamaan osittain korvaukset Empresa Carbonífera do Douron noin 49 työntekijälle, jotka menettivät työpaikkansa kaivostoiminnan päätyttyä lopullisesti 31 päivänä joulukuuta 1994, tämä rahoitustoimenpide ei liity nykyiseen tuotantoon, ja sitä on pidettävä aikaisemmilta vuosilta periytyvänä rasitteena; päätöksen N:o 3632/93/EHTY 5 artiklan 1 kohdan mukaan päätöksen liitteessä nimenomaisesti mainittua tukea, toisin sanoen tukea, jolla katetaan ennen lakisääteistä eläkeikää eläkkeelle siirrettyjen työntekijöiden sosiaaliturvamaksuista aiheutuneet kustannukset, muut uudelleenjärjestelyn tai järkeistämisen myötä työttömiksi jääneille työntekijöille maksetut poikkeukselliset kustannukset sekä muut kuin lakisääteiset eläkkeet ja korvaukset uudelleenjärjestelyn tai järkeistämisen myötä työttömiksi jääneille työntekijöille sekä niihin jo ennen uudelleenjärjestelyjä oikeutetuille työntekijöille, voidaan pitää yhteismarkkinoille soveltuvina ainoastaan siinä tapauksessa, että tuen määrä ei ole kustannuksia suurempi; komissio on varmistunut siitä, että viimeksi mainittu edellytys täyttyy, ottaen huomioon lisäksi, että kyseessä olevan toimenpiteen osalta oli esitetty EHTY:n perustamissopimuksen 56 artiklan mukainen tuotantosuunnan muutokseen liittyvä tukihakemus, ja IV tämän vuoksi tuki, jota Portugalin hallitus aikoo myöntää kivihiiliteollisuudelle vuosina 1995 ja 1996, on yhteensopiva yhteismarkkinoiden moitteettoman toiminnan kanssa, ON TEHNYT TÄMÄN PÄÄTÖKSEN: 1 artikla Portugali voi myöntää kivihiiliteollisuudelleen vuosina 1995 ja 1996 tukea, jonka suuruus on 345 950 000 escudoa ja joka on tarkoitettu kattamaan Empresa Carbonífera do Douron kaivostoiminnan sulkemisen myötä työttömiksi jääneille työntekijöille maksettavat korvaukset. 2 artikla Portugalin on ilmoitettava komissiolle viimeistään 30 päivänä syyskuuta 1996 varainhoitovuonna 1995 tosiasiallisesti maksetun tuen määrä ja viimeistään 30 päivänä syyskuuta 1997 varainhoitovuonna 1996 tosiasiallisesti maksetun tuen määrä. 3 artikla Tämä päätös on osoitettu Portugalin tasavallalle. Tehty Brysselissä 29 päivänä toukokuuta 1996. Komission puolesta Christos PAPOUTSIS Komission jäsen (1) EYVL N:o L 329, 30.12.1993, s. 12 (2) EYVL N:o L 379, 31.12.1994, s. 3